
R A P O R T
asupra proiectului de lege pentru completarea menţiunii privind transpunerea normelor Uniunii Europene din Legea nr.204/2006 privind pensiile facultative 



În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr. PLx 475/2018 din 19 septembrie 2018, cu dezbaterea pe fond, în procedură de urgenţă, a proiectului de Lege pentru completarea menţiunii privind transpunerea normelor Uniunii Europene din Legea nr.204/2006 privind pensiile facultative.

Proiectul de lege are ca obiect de reglementare completarea Legii nr.204/2006, intervenţia legislativă vizând completarea declaraţiei de transpunere a prevederilor Directivei 2014/50/UE privind cerinţele minime de creştere a mobilităţii lucrătorilor între statele membre prin îmbunătăţirea dobândirii şi a păstrării drepturilor la pensie suplimentară. 

Proiectul de lege a fost adoptat de Senat în şedinţa din 17 septembrie 2018.

La întocmirea prezentului raport, Comisia a avut în vedere:
· avizul favorabil al Consiliului Legislativ (nr.594/19.06.2018)
· avizul favorabil al Consiliului Economic şi Social (nr.3408/19.06.2018)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/433/26.09.2018).

La dezbaterile care au avut loc în şedinţa comisiei din 3 octombrie 2018 au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
· d-l Robert Iulian Stănescu – Preşedinte, Casa Naţională de Pensii Publice;
· d-na Georgeta Jugănaru – director, Ministerul Muncii şi Justiţiei Sociale.

La lucrările comisiei şi-au înregistrat prezenţa 19 deputaţi, din totalul de 23 membri ai comisiei.
Raportul comisiei a fost adoptat cu unanimitate de voturi.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor adoptarea proiectului de lege în forma prezentată de Senat întrucât se menţin dispoziţiile mai favorabile existente în legislaţia naţională faţă de cele ale actului juridic european.


	PREŞEDINTE,				SECRETAR,
	Adrian Solomon				Violeta Răduţ
  
												




Întocmit,
Consilier parlamentar Lidia Vlădescu
Consilier parlamentar Camelia Revenco

